劉五草蟲扇子
作者：劉攽
朝代：宋

paragraphs: 吾宗白團扇，畫作草蟲樣。
天時變炎凉，棄置幾惆悵。
網蟲蒼蒼顔色晦，畫工筆法依然在。
剪裁帖綴復生光，白月團團仍可愛。
蒼蠅輕巧蝴蝶狂，怒螳斮斧誰能當。
老蠶作繭意自了，露蟬孤嘒殊清凉。
其餘百品隨變化，天機所動俱閒暇。
座人咨嗟用筆精，不知猶是今人畫。
畫工侯生今白頭，有時看畫還淚流。
壯年名聲却自惜，老去心神無處求。
始知能事須當年，盛時一過殊可憐。
即今拙工各自喜，豈知此家先日前，落筆輒得千萬錢。